钦定古今图书集成/理学汇编/经籍典/第090卷 > 《书潼川柳彦养墓碑阴》前人
## 钦定古今图书集成/理学汇编/经籍典/第090卷 > 《书潼川柳彦养墓碑阴》前人

先天之学，秦汉而后，惟魏伯阳窥见此意。至华山陈
处士图南始发其秘，一再传而为邵子，建图著书以
示人曰：“先天学，心法也。故图皆自中起，万化万事皆
生于心。”呜呼！众人以《易》观易而滞于易，邵子以《易》观
心而得乎心，滞于易则象数文字然耳。得乎心，则天
地万物与我一本也。邵氏死而失其传迨？汉上朱氏
及朱文公、蔡元定始申其说。吾乡观物张公行成亦
尝推本邵氏说为《通变》《经世》诸书，故今乡父兄往往
有能道之者。余虽晚，亦幸得与闻乎此，然师友之功
未能浃洽，蓄疑蕴惑，罕所质问。来守潼川，乃得邵人
柳振坤其父申锡《先天太极》诸书以示余。自一岁、一
月、一日、一身皆有图说，至于《九畴会极》，复分画而附
益之。又作《三易图说》十卷，以探羲、文、孔氏之秘，而《上
下经》六十四卦，卦为二图，以释其义。呜呼！是区区者
奚所为而然哉？身既隐矣，明既丧矣，非以钓名干泽
也。自阴阳五行，星历气候，反复参验以求之，心凡以
自明耳矣。余既不及与柳君接其说，有余所弗及，余
所偶同，又有余所欲言于君者，皆不得而相与可否
焉。既以恨恨，又叹夫“世之有志于学而不见知于人，
槁项黄馘以死者多矣，然其书固不与俱亡也。”葬有
日，吾友度周为铭其墓，振坤更欲求余语以识诸碑
阴。振坤之所以称美爱录者，亦既无所不尽矣。虽然，
洞洞乎，属属乎，如执玉、如奉盈、如将失之，振坤苟于
是焉求之，以不队考志焉。兹其为“称美爱录”也，不既
多乎？尚懋敬之。